การันตีเศรษฐกิจปีหน้ารุ่งแน่ ธปท.ระบุปัจจัยบวกเกื้อหนุน
ธปท.มั่นใจเศรษฐกิจปีหน้าขยายตัวสูงกว่าที่คาดไว้ 4.6% เหตุปัจจัยดีเกื้อหนุน
29 ธ.ค. 2555

ธปท.มั่นใจเศรษฐกิจปีหน้าขยายตัวสูงกว่าที่คาดไว้ 4.6% เหตุปัจจัยดีเกื้อหนุน
นายเมธี สุภาพงษ์ ผู้อำนวยการอาวุโส ฝ่ายเศรษฐกิจการเงิน ธนาคารแห่งประเทศไทย (ธปท.) กล่าวว่า ในเดือน ม.ค.ปีหน้า ธปท.จะมีการปรับประมาณการอัตราการขยายตัวทางเศรษฐกิจ (จีดีพี) ของไทยใหม่ จากเดิมที่คาดการณ์ว่าจะขยายตัวได้แค่ 4.6% เนื่องจากมีความเป็นไปได้ที่อัตราการขยายตัวของเศรษฐกิจจะเพิ่มมากขึ้นกว่าที่คาดการณ์ 
สาเหตุมาจากปัจจัยเสี่ยงภายในและภายนอกประเทศลดลง รวมทั้งมีปัจจัยบวกเพิ่มขึ้น จากการเร่งการลงทุนของภาครัฐ ที่จะช่วยกระตุ้นการใช้จ่ายในประเทศ ขณะที่ความเสี่ยงจากปัญหาเศรษฐกิจโลก ทั้งในสหรัฐและยุโรป เริ่มลดลง
อย่างไรก็ตาม ยังคงต้องจับตากระแสเงินทุนไหลเข้าจากมาตรการการผ่อนคลาย และกระตุ้นเศรษฐกิจของรัฐบาลญี่ปุ่น ส่วนปัจจัยเสี่ยงภายในประเทศ ยังคงเป็นการเมือง ที่เชื่อว่าจะเป็นเหมือนปีที่ผ่านมา 
สำหรับผลกระทบจากการปรับขึ้นค่าแรงขั้นต่ำเป็น 300 บาทต่อวันทั่วประเทศ คงจะมีผลกระทบไม่มากนัก แต่อาจทำให้อัตราเงินเฟ้อเร่งตัวขึ้นได้บ้างเล็กน้อย
“ปัจจัยในประเทศส่วนใหญ่จะเป็นความเสี่ยงด้านบวก อาทิ ถ้ารัฐบาลสามารถเร่งการใช้จ่ายในโครงการต่างๆ ได้เร็ว ก็จะช่วยการใช้จ่ายในประเทศมากขึ้น และกระตุ้นให้มีการลงทุนในโครงการที่เกี่ยวเนื่องของภาคเอกชนมากขึ้น เพราะหลายกลุ่มยังไม่ตัดสินใจลงทุน ยังรอความชัดเจนจากรัฐบาลอยู่” นายเมธี กล่าว
สำหรับภาวะเศรษฐกิจในเดือน พ.ย.ในภาพรวมยังขยายตัวได้ต่อเนื่อง จากการใช้จ่ายภาคเอกชนหรือครัวเรือนที่โตเร่งขึ้นถึง 1.8% จากเดือนก่อนหน้าที่ 0.4% ซึ่งเป็นการใช้จ่ายในสินค้าคงทนและไม่คงทน โดยเฉพาะการใช้จ่ายรถยนต์ ซึ่งการบริโภคที่เร่งขึ้นสะท้อนได้จากการเก็บภาษีมูลค่าเพิ่มเพิ่มขึ้นถึง 29.7% จากเดือนก่อน 19.4% สอดคล้องกับการลงทุนภาคเอกชนขยายตัวได้ 1.8% จากเดือนก่อน 0.3% 
ขณะที่ความเชื่อมั่นของภาคธุรกิจอยู่ในเกณฑ์ดีอยู่ที่ 52 จุด ความเชื่อมั่นในอีก 3 เดือนข้างหน้าอยู่ที่ 55.9 จุด ถือว่าค่อนข้างดี การขยายตัวของสินเชื่อที่ยังสูงถึง 15.7% สินเชื่อครัวเรือนโต 16.7% การท่องเที่ยวที่ยังคงขยายตัวดีต่อเนื่อง มีนักท่องเที่ยวต่างประเทศเข้ามา 2.1 ล้านคน เพิ่มขึ้นจากเดือนก่อน 6.3% จากการเข้ามาของนักท่องเที่ยวจีน ญี่ปุ่น และมาเลเซีย เป็นสำคัญ บวกกับแนวโน้มการส่งออกของไทยที่น่าจะกลับมาดีขึ้น น่าจะช่วยให้ภาคการผลิต และการใช้กำลังการผลิตกลับมาดีต่อเนื่อง เป็นแรงขับเคลื่อนสำคัญให้เศรษฐกิจปีหน้าขยายตัวได้ดีขึ้น